1. **Zaplatené úhrady súvisiace s kúpeľnou starostlivosťou za rok 2020**

(od 1. 1. 2021 je nezdaniteľná časť základu dane na kúpeľnú starostlivosť zrušená)

Uplatnenie nezdaniteľnej časti základu dane, ktorou **sú preukázateľne** **zaplatené úhrady súvisiace s kúpeľnou starostlivosťou a s ňou spojenými službami** (§ 11 ods. 14 zákona č. 595/2003 Z. z. v úplnom znení platného od 1. 1. 2018) vynaložené v príslušnom zdaňovacom období v prírodných liečebných kúpeľoch a kúpeľných liečebniach prevádzkovaných na základe povolenia podľa  osobitného predpisu (§ 33 zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov). (Ide o úhrady za stravu, ubytovanie, kúpeľné procedúry, ktoré nie sú preplácané zo zdravotného poistenia.)

**Nezdaniteľnú časť základu dane**, ktorou sú úhrady súvisiace s kúpeľnou starostlivosťou a s ňou spojenými službami, si môže uplatniť daňovník **v úhrne najviac do výšky 50 eur**, pričom za nezdaniteľnú časť základu dane daňovníka sa považujú aj tieto **zaplatené úhrady** za manželku (manžela) daňovníka a dieťa daňovníka, ktoré sa na účely zákona o dani z príjmov považuje u tohto daňovníka za vyživované podľa § 33 zákona o dani z príjmov (t. j. ide o dieťa na ktoré je nárok na daňový bonus na dieťa), a to v úhrne najviac do výšky 50 eur za rok, za každého z nich. Zamestnanec predloží doklad o zaplatení úhrady na kúpeľnú starostlivosť a s ňou spojenými službami z prírodných liečebných kúpeľoch a kúpeľných liečebniach prevádzkovaných na základe povolenia podľa zákona č. 538/2005 Z. z.(§ 37 ods. d Zákona č. 595/2003 Z. z. v úplnom znení).   
Ak nárok na uplatnenie tejto nezdaniteľnej časti základu dane na dieťa daňovníka spĺňa viac daňovníkov a ak sa nedohodnú inak, nezdaniteľná časť základu dane, ktorou sú úhrady súvisiace s kúpeľnou starostlivosťou a s ňou spojenými službami, sa uplatňuje v poradí matka, otec, iná oprávnená osoba.

**Zamestnanec predloží:**

Doklad o zaplatení. Doklad o zaplatení má obsahovať meno a priezvisko toho, kto službu využil. Ak túto identifikáciu doklad neobsahuje, daňovník – zamestnanec predloží napr. kópiu objednávky služby, príp. potvrdenie od poskytovateľa služby.

Čestné vyhlásenie manželky (manžela), resp. plnoletého dieťaťa o tom, že si táto osoba za rovnaké zdaňovacie obdobie neuplatňuje túto nezdaniteľnú časť základu dane sama za seba, ak si daňovník uplatňuje nezdaniteľnú časť základu dane na kúpeľnú starostlivosť aj za manželku (manžela), alebo za vyživované dieťa,

Doklad preukazujúci oprávnenosť nároku na manželku (manžela) a vyživované dieťa, ktorým je napr. sobášny list, rodný list dieťaťa, potvrdenie o návšteve školy, potvrdenie o poberaní prídavku na dieťa a pod., ak ešte zamestnávateľovi tieto doklady daňovník nepredložil v súvislosti s uplatnením nezdaniteľnej časti základu dane na manželku (manžela), alebo v súvislosti s uplatnením daňového bonusu na vyživované dieťa.

(Nezdaniteľná časť základu dane 50 € x 19 % sadzba dane = vrátená daň 9,5 €)

**Zoznam prírodných liečebných kúpeľov a kúpeľných liečební:**

|  |
| --- |
| **HOREZZA a.s. Kúpeľný ústav F. E Scherera Piešťany** |
| **SLK Piešťany, a.s.** |
| **Prírodné liečebné kúpele Smrdáky** |
| **KLÚ MV SR ARCO Trenč. Teplice** |
| **Kúpele Trenčianske Teplice, a. s.** |
| **Kúpele Bojnice, a. s.** |
| **Kúpele Nimnica, a. s.** |
| **SLK Rajecké Teplice , a.s.** |
| **SLK Turčianske Teplice, a.s.** |
| **KÚPELE LÚČKY,a.s.** |
| **Prírodné jódové kúpele Číž, a. s.** |
| **Kúpele Brusno, a. s.** |
| **Kúpele Dudince, a. s.** |
| **Kúpele Sliač, a.s.** |
| **Kúpele Kováčová s.r.o.** |
| **Liečebné termálne kúpele, a. s. Sklené Teplice** |
| **SLOVTHERMAE, Kúpele Diamant Dudince, š.p.** |
| **Špecializovaný liečebný ústav Marína, š. p.** |
| **Bardejovské kúpele, a. s.** |
| **Kúpele Nový Smokovec, a. s.** |
| **Kúpele Vyšné Ružbachy** |
| **KLÚ MVSR DRUŽBA BARDEJOV** |
| **Kúpele Štós, a. s.** |
| **HOREZZA a.s. Hotel a klimatické kúpele Tatranské Zruby** |
| **Sanatórium Dr. Guhra, Tatranská Polianka** |
| **Sanatórium Tatranská Kotlina, n.o.** |
| **Kúpele Horný Smokovec** |
| **Kúpele LUČIVNÁ,a.s.** |
| **Kúpele - Červený Kláštor** |
|  |

1. **Daňový bonus na zaplatené úroky**

**Zákon o dani z príjmov č. 595/2003 Z. z. v úplnom znení platnom od 1. 1. 2018 - § 33a**

Daňový bonus na zaplatené úroky sa vzťahuje **iba na úroky pri úveroch na bývanie** podľa § 1 ods. 6 a 7 zákona č. 90/2016 Z. z. o úveroch na bývanie a o zmene a doplnení niektorých zákonov v znení neskorších predpisov.

Daňovník si môže uplatniť daňový bonus na zaplatené úroky vypočítané z výšky poskytnutého úveru na bývanie na základe jednej zmluvy o úvere na bývanie, najviac zo sumy 50 000 eur na jednu tuzemskú nehnuteľnosť určenú na bývanie, ktorou je byt alebo rodinný dom.

Daňový bonus na zaplatené úroky sa môže uplatniť zo zmluvy o úvere uzatvorenej po 31.12.2017. Ak bol daňovníkovi poskytnutý hypotekárny úver na základe zmluvy o hypotekárnom úvere uzatvorenej pred 1.1.2018, na ktorý sa uplatňuje štátny príspevok alebo štátny príspevok pre mladých podľa osobitného predpisu, nárok na daňový bonus na zaplatené úroky prvýkrát vznikne daňovníkovi až v kalendárnom mesiaci nasledujúcom po kalendárnom mesiaci, za ktorý poslednýkrát vznikol daňovníkovi nárok na štátny príspevok alebo štátny príspevok pre mladých.

Daňovník má nárok na daňový bonus na zaplatené úroky z úveru, ak splní tieto podmienky:

* **ku dňu podania žiadosti o úver na bývanie má najmenej 18 rokov a najviac 35 rokov**,
* **jeho priemerný mesačný príjem** dosiahnutý za kalendárny rok predchádzajúci kalendárnemu roku, v ktorom uzatvoril zmluvu o úvere na bývanie, **nepresiahol 1,3 násobok priemernej mesačnej mzdy zamestnanca** v hospodárstve SR zistenej Štatistickým úradom SR za kalendárny rok predchádzajúci kalendárnemu roku, v ktorom bola uzavretá zmluva o úvere na bývanie.
* **Priemerná mzda zamestnanca v národnom hospodárstve za rok 2018 bola 1 013 €, (1,3 násobok je 1 316,90 €)**
* **Priemerná mzda zamestnanca v národnom hospodárstve za rok 2019 bola 1 092,00 €, (1,3 násobok je 1 419,60 €)**

Daňovým bonusom na zaplatené úroky je **suma vo výške 50 % zo zaplatených úrokov** v príslušnom zdaňovacom období, **najviac však do výšky 400 eur za rok**.

Daňovník si môže uplatniť daňový bonus na zaplatené úroky počas piatich bezprostredne po sebe nasledujúcich rokoch počnúc mesiacom, v ktorom sa začalo úročenie úveru na bývanie.

O sumu daňového bonusu na zaplatené úroky sa znižuje **daň** daňovníka.

**§ 37 Zákona o dani z príjmov č. 595/2003 Z. z. v úplnom znení**

Nárok na daňový bonus na zaplatené úroky podľa § 33a preukazuje zamestnanec, predložením potvrdenia vystaveného veriteľom podľa osobitného predpisu - § 26a zákona o úveroch na bývanie č. 90/2016 v znení zákona č. 279/2017 Z. z. a čestným vyhlásením, že mu nebol poskytnutý hypotekárny úver na základe zmluvy o hypotekárnom úvere uzatvorenej pred 1 januárom 2018, na ktorý sa uplatňuje štátny príspevok alebo štátny príspevok pre mladých podľa osobitného predpisu -§ 122ya ods. 12 zákona o bankách ... č. 483/2001 Z. z. v znení zákona č. 279/2017 Z. z.